[{"text_idx": "#000000", "text": "Cyw ia\u0302r, pwmpen cnau menyn a gnocchi"}, {"text_idx": "#000001", "text": "Da chi\u2019n gwybod bod swper yn llwyddiant pan fo\u2019ch plentyn yn clirio ei bla\u0302t ac yn rhoi cwtsh enfawr i chi fel diolch."}, {"text_idx": "#000002", "text": "Dio\u2019n sicr ddim yn digwydd yn aml, ond dyna yn union ddigwyddodd ar o\u0302l i mi goginio\u2019r pryd yma am y tro cyntaf. Ymateb gwych o ystyried mai\u2019r unig beth wnes i oedd taflu llwyth o gynhwysion mewn tun a\u2019u pobi."}, {"text_idx": "#000003", "text": "Ar o\u0302l diwrnod prysur, y peth olaf dwi eisiau ei wneud yw treulio oriau yn y gegin yn gwneud swper cymhleth ac wedyn gwario lot gormod o amser yn clirio\u2019r llanast. Felly fy mwriad efo\u2019r rysa\u0301it yma oedd creu rhywbeth syml a chyflym, oedd hefyd yn defnyddio\u2019r cynhwysion prin oedd gen i yn yr oergell, achos i fod yn onest doedd gen i ddim mynadd mynd i\u2019r siop chwaith!"}, {"text_idx": "#000004", "text": "Felly dyma daflu\u2019r hanner pwmpen cnau menyn (butternut squash) oedd \u2018di bod yn llechu yng ngwaleod yr oergell ers duw a w\u0302yr pryd, mewn i dun pobi efo cwpwl o foron, courgette oedd di gweld dyddiau gwell, ychydig o ewynnau o arlleg a chwe chlun cyw ia\u0302r."}, {"text_idx": "#000005", "text": "Roedd gen i ychydig bach o pesto gwyrdd a phast tomato heulsych (sundried) oedd angen eu denfyddio felly fe gafodd hanner y cyw ia\u0302r eu gorchuddio gyda\u2019r pesto a\u2019r hanner arall gyda\u2019r past tomato. Gallwch chi ddefnyddio un neu\u2019r llall."}, {"text_idx": "#000006", "text": "Yna i goroni popeth fe daflais ychydig o gnocchi i mewn hefyd. Does dim angen eu berwi, dim ond eu taflu i mewn yn syth o\u2019r paced. Yn y diwedd fe fydd gennych chi gyw ia\u0302r blasus, llysiau sydd wedi\u2019i coginio yn berffaith a gnocchi cras sydd hefyd wedi amsugno blas y cyw ia\u0302r a\u2019r pesto a saws tomato."}, {"text_idx": "#000007", "text": "Dwi\u2019n ffan mawr o goginio mewn un badell, a gewch chi ddim swper symlach na hwn . Ond eto roedd o\u2019n hynod flasus a llwyddiant ysgubol efo\u2019r teulu cyfan. A dim ond un tun oedd i\u2019w olchi ar y diwedd. Be well?"}, {"text_idx": "#000008", "text": "6 ewyn garlleg (dal yn eu croen)"}, {"text_idx": "#000009", "text": "3 llwy de o pesto"}, {"text_idx": "#000010", "text": "3 llwy de o saws tomato heulsych"}, {"text_idx": "#000011", "text": "1 llwy fwrdd o olew olewydd"}, {"text_idx": "#000012", "text": "Cynheswch y popty i 200C / 180C ffan / mar nwy 6."}, {"text_idx": "#000013", "text": "Torrwch sleisys yng nghroen y cyw ia\u0302r, a\u2019i osod mewn tun pobi."}, {"text_idx": "#000014", "text": "Torrwch y bwmpen, moron a courgette yn dameidiau a\u2019u gosod o gwmpas y cyw ia\u0302r efo\u2019r garlleg."}, {"text_idx": "#000015", "text": "Taenwch y pesto ar dri o\u2019r darnau cyw ia\u0302r a\u2019r saws tomato ar y gweddill."}, {"text_idx": "#000016", "text": "Tywalltwch yr olew am ben y llysiau a\u2019i roi yn y popty i goginio am 10 munud."}, {"text_idx": "#000017", "text": "Ychwanegwch y gnocchi gan eu cymysgu yn y sudd a\u2019r olew, cyn ei ddychwelyd i\u2019r popty a choginio am 25/30 munud arall, hyd nes bod y cyw ia\u0302r wedi coginio a\u2019r llysiau yn feddal."}, {"text_idx": "#000018", "text": "Dros y blynyddoedd rwyf wedi postio nifer o ryseitiau crempog gwahanol ar y blog, o grempog gyffredin, i ymerawdwr y crempogau- y kaiserschmarrn, a hyd yn oed rhai fegan. Ac ar ddydd Mawrth Ynyd mae gen i un arall i chi \u2013 crempogau tatws melys. Nawr peidiwch a\u0302 throi eich trwynau yn syth, mae\u2019r rhain yn llawer mwy blasus nag y maen nhw\u2019n swnio."}, {"text_idx": "#000019", "text": "Fe wnes i\u2019r rhain yn gyntaf ar gyfer fy mab, gan ei fod o wrth ei fodd gyda thatws melys, ac maen nhw\u2019n gwneud brecwast neu ginio perffaith ar gyfer plant sy\u2019n dechrau bwyta gyda\u2019u dwylo. Ond wrth gwrs roedd rhaid i mi eu trio hefyd, ac fe gefais i fy siomi ar yr ochr orau, roeddwn nhw\u2019n nhw ysgafn a blasus \u2013 yn enwedig gydag ychydig o ffrwythau ffres a surop masarn. Ac maen nhw\u2019n dda i chi hefyd, gan fod tatws melys yn llawn maeth a fitaminau."}, {"text_idx": "#000020", "text": "Rydw i fel arfer yn coginio mwy na digon o datws melys pan fyddai\u2019n bwydo\u2019r mab, wedyn fe fydd hi\u2019n bosib gwneud y rhain y diwrnod canlynol heb unrhyw drafferth."}, {"text_idx": "#000021", "text": "100g o datws melys wedi\u2019i goginio (tua 1 taten)"}, {"text_idx": "#000022", "text": "1/2 llwy de o bowdr codi"}, {"text_idx": "#000023", "text": "1/2 llwy de o soda pobi"}, {"text_idx": "#000024", "text": "1/2 llwy de o sinamon ma\u0302l"}, {"text_idx": "#000025", "text": "Cynheswch eich popty i 220\u00b0C / 200\u00b0C ffan / marc nwy 8 a rhostiwch eich tatws melys am awr hyd nes eu bod yn feddal."}, {"text_idx": "#000026", "text": "Gadewch i oeri, cyn tynnu\u2019r croen a stwnsio\u2019r cnawd."}, {"text_idx": "#000027", "text": "Rhowch gnawd y tatws mewn prosesydd bwyd, neu \u2018blender\u2019 gyda\u2019r holl gynhwysion eraill a\u2019u prosesu nes ei fod yn llyfn."}, {"text_idx": "#000028", "text": "Toddwch ychydig o fenyn mewn padell ffrio dros dymheredd cymedrol a rhowch lond llwy bwdin o\u2019r gymysgedd yn y badell ar gyfer pob crempog. Coginiwch am ryw ddau funud ar bob ochr, hyd nes eu bod yn euraidd."}, {"text_idx": "#000029", "text": "Ailadroddwch gyda gweddill y gymysgedd."}, {"text_idx": "#000030", "text": "Bwytewch yn syth, tra\u2019u bod nhw yn gynnes. Ond os ydych am gadw rhai i\u2019w fwydo i\u2019ch babi yn oer, fe fydden nhw\u2019n cadw am gwpwl o ddiwrnodau yn yr oergell. Neu fe allwch eu rhewi hefyd, gan eu dadmer ar dymheredd ystafell."}, {"text_idx": "#000031", "text": "Pobi \u2013 y llyfr newydd"}, {"text_idx": "#000033", "text": "Ar o\u0302l yr holl arbrofi, sgwennu a golygu roedd o\u2019n foment gyffroes iawn pan ddaeth y copi cyntaf drwy\u2019r post. Unwaith eto mae Warren Orchard wedi gwneud gwaith gwych o wneud i fi edrych yn hanner call ynddo a Dorry Spikes wedi gwneud job hyfryd gyda\u2019r dylunio"}, {"text_idx": "#000034", "text": "Fel mae\u2019r teitl yn awgrymu, llyfr yn llawn cacennau, bisgedi a phwdinau yw hyn unwaith eto. Ond doeddwn i methu sgwennu llyfr am bobi ac anwybyddu danteithion sawrus. Felly mae yna bennod o ryseitiau ar gyfer pastai, cracyrs a thartenni sawrus hefyd."}, {"text_idx": "#000035", "text": "Ond daeth yr ysbrydoliaeth gyntaf am y llyfr wrth feddwl am fisgedi retro fy mhlentyndod, felly dwi wedi creu fy custard creams, bourbons a jammy dodgers fy hun."}, {"text_idx": "#000036", "text": "Yn ddiweddar dwi wedi bod yn arbrofi gyda\u2019r defnydd o berlysiau a sbeisys mewn cacennau felly mae \u2018na gacen siocled a chilli, myffins llys a choriander a chacennau bach lemon a theim \u2013 swnio yn anarferol efallai, ond maen nhw i gyd yn blasu\u2019n hyfryd dwi\u2019n addo."}, {"text_idx": "#000037", "text": "Wrth wneud fy ymchwil ar gyfer y llyfr hwn, fe es yn o\u0302l i Awstria er mwyn ymweld a\u0302 Heinz ac Anita Schenk yn y gwesty ble bu\u2019m yn gweithio flynyddoedd yn o\u0302l. Mae Heinz yn bobydd o fri, ac roeddwn i\u2019n lwcus iawn i ddod adref gyda rhai o\u2019i hoff ryseitiau. Mae\u2019r bara plethu melys yn odidog a\u2019r beugels yn wahanol i unrhywbeth dwi wedi\u2019i weld o\u2019r blaen ond yn hynod flasus."}, {"text_idx": "#000038", "text": "Unwaith eto dwi\u2019n gobeithio bod yna rywbeth i demtio pawb yn y llyfr hwn boed chi\u2019n ddibrofiad neu yn barod i fentro mae yn ryseitiau ar gyfer bisgedi syml, neu macarons mentrus. Mae yn glamp o gacennau mawr ar gyfer achlysuron arbennig fel y gacen enfys isod (yr yn y gwnes i ar gyfer fy mhriodas) neu\u2019r gacen siocled a charamel hallt , ond mae yn bwdinau syml hefyd ar gyfer unrhyw ddydd."}, {"text_idx": "#000039", "text": "Dwi mond yn gobeithio y bydd yn eich ysbrydoli i estyn am y ffedog a mynd ati i bobi unwaith eto."}, {"text_idx": "#000040", "text": "Diolch i bawb sydd wedi prynu Paned a Chacen, gobeithio y byddwch chi\u2019n mwynhau\u2019r ail gyfrol yma cystal."}, {"text_idx": "#000041", "text": "Tagiau: llyfr, paned a chacen, pobi"}, {"text_idx": "#000042", "text": "llyfrau, pobi, Uncategorized, y llyfr"}, {"text_idx": "#000043", "text": "Dwi\u2019n amlwg ar dipyn bach o \u2018health kick\u2019 ar hyn o bryd, achos dyma i chi rysa\u0301it iachus arall."}, {"text_idx": "#000044", "text": "Fel yr oeddwn i\u2019n dweud yn fy nghofnod diwethaf ar bwdin chia, dwi\u2019n licio meddwl fy mod i\u2019n bwyta\u2019n weddol iach y rhan fwyaf o\u2019r amser. Ond pan fo\u2019r tywydd yn braf, fel mae hi wedi bod yn ddiweddar, dwi\u2019n naturiol yn tueddu i fwyta salad a ffrwythau yn hytrach na rhywbeth trymach."}, {"text_idx": "#000045", "text": "Wedi dweud hynny dwi wedi priodi yn ddiweddar a dwi\u2019n mynd ar fy mis Mel ymhen mis, felly mae hynny wedi rhoi rheswm ychwanegol i mi chwilio am opsiynau sy\u2019n is mewn braster a siwgr."}, {"text_idx": "#000046", "text": "A dyma i chi grempogau sydd nid yn unig yn blasu\u2019n hyfryd ac yn hawdd iawn i\u2019w gwneud ond hefyd sydd heb unrhyw siwgr na glwten ynddyn nhw, ac yn isel mewn calori\u0308au. A dweud y gwir yr oll sydd ynddyn nhw yw banana ac wy, gydag ychydig bach o bowdr codi a sinamon."}, {"text_idx": "#000047", "text": "Nawr mae\u2019n amhosib credu y gall bananas ac wyau wneud crempog call, ond wir i chi drwy ryw ryfedd wyrth mae\u2019n gweithio. Wrth gwrs dy nhw ddim cystal a\u0302 chrempog arferol, ond maen nhw\u2019n flasus. Ac yn berffaith os ydych chi\u2019n gwylio\u2019ch pwysau neu jyst eisiau brecwast sydd ychydig yn fwy iach. A gyda\u2019r wyau a banana maen nhw\u2019n fwyd perffaith i\u2019w fwyta os ydych wedi bod yn gweithio\u2019n galed yn y gym."}, {"text_idx": "#000049", "text": "1. Stwnsiwch y banana mewn powlen nes ei fod yn weddol lyfn, ond gydag ychydig o lympiau.\n2. Ychwanegwch yr wyau a\u2019u cymysgu yn dda cyn ychwanegu\u2019r powdr codi a sinamon, a\u2019u cymysgu eto.\n3. Yna fel gyda chrempogau bach arferol, rhowch lond llwy mewn padell gynnes i goginio. Dwi\u2019n tueddu i wneud rhyw 4 ar y tro.\n4. Ar o\u0302l munud neu ddwy trowch nhw drosodd a\u2019u coginio am funud neu ddwy ymhellach.\n5. Bwytewch gyda ffrwythau ffres ac ychydig bach o surop masarn."}, {"text_idx": "#000050", "text": "Tagiau: banana, crempog, iach, pwdin"}, {"text_idx": "#000051", "text": "O ddarllen y blog yma fe fuasai\u2019n ddigon teg petae chi\u2019n meddwl mai\u2019r unig beth dwi\u2019n ei fwyta yw cacennau."}, {"text_idx": "#000052", "text": "Dwi\u2019n addo nad yw hynny yn wir. A dweud y gwir, dwi\u2019n licio meddwl fy mod i\u2019n bwyta\u2019n iach y rhan helaeth o\u2019r amser \u2013 dwi\u2019n bwyta lot o ffrwythau, llysiau a physgod \u2013 ac yn trio osgoi gormod of fraster a siwgr."}, {"text_idx": "#000053", "text": "Ond wrth gwrs popeth \u2018in moderation\u2019 ys dywed y Sais."}, {"text_idx": "#000054", "text": "Felly ar benwythnos mi ydw i\u2019n mwynhau darn o gacen, bisgedi neu darten heb deimlo\u2019n euog. A bryd hynny dwi ddim yn poeni iot faint o fraster neu siwgr sydd ynddo!"}, {"text_idx": "#000055", "text": "Nawr dwi\u2019n ddigon hapus yn bwyta salad drwy\u2019r wythnos, yn enwedig pan mae\u2019r tywydd fel hyn, ond dwi wastad yn teimlo\u2019r angen am rywbeth melys ar o\u0302l pryd. Yn aml bydd ffrwyth yn gwneud y tro, ond weiniau dwi eisiau rhywbeth sy\u2019n teimlo ychydig bach yn fwy fel pwdin, rhywbeth mwy boddhaol, ond eto ydd ddim yn mynd i fynd yn syth ar fy mol."}, {"text_idx": "#000056", "text": "Wel dwi wedi darganfod y pwdin iach perffaith. Mae\u2019n falsus ac mae\u2019n cael ei wneud a\u0302 hadau chia, y \u2018superfood\u2019 diweddaraf."}, {"text_idx": "#000057", "text": "Daw hadau chia yn wreiddiol o Fecsico ac roedden nhw\u2019n elfen hanfodol o ddiet yr Astec a\u2019r Mayan. Mae\u2019n debyg bod yr Astecs yn talu eu trethi gyda\u2019r hadau yma, a bod dwy lwy fwrdd yn ddigon i gadw milwyr i fynd am 24 awr. Ac mae\u2019n hawdd gweld pam, mae\u2019r hadau bach yn llawn ffibr, omega-3, calsiwm, protein \u2013 lot o bethau da."}, {"text_idx": "#000058", "text": "Maen nhw\u2019n ddarganfyddiad weddol newydd i mi, ond ers i mi eu prynu o\u2019r siop bwyd iach lleol dwi wedi gwneud defnydd helaeth ohonyn nhw, gan eu hychwanegu at iogwrt, at uwd a hyd yn oed eu hysgeintio dros salad."}, {"text_idx": "#000059", "text": "Er mwyn gwneud y pwdin yma dwi\u2019n eu cymysgu gydag iogwrt plaen braster isel a\u2019u gadael am o leiaf hanner awr, neu\u2019n well fyth dros nos, hyd nes bod yr hadau bach yn amsugno rhywfaint o\u2019r hylif ac yn chwyddo ac yn troi\u2019n feddal. Yna dwi\u2019n ychwanegu ychydig o riwbob wedi\u2019i stiwio, neu fafon ffres a banana."}, {"text_idx": "#000060", "text": "Mae\u2019n bwdin syml, ond blasus, gyda\u2019r hadau chia yn rhoi ychydig mwy o sylwedd i\u2019r pwdin."}, {"text_idx": "#000062", "text": "Rhowch yr iogwrt a\u2019r hadau mewn powlen a\u2019i gymysgu, gorchuddio hi gyda cling film neu rhowch gaead am ei ben a rhowch yn yr oergell am o leiaf hanner awr, neu mwy o amser os oes gennych chi."}, {"text_idx": "#000063", "text": "Yna cymysgwch y riwbob i mewn, neu os ydw i\u2019n defnyddio ffrwythau ffres, stwnsiwch nhw rywfaint, cyn eu cymysgu at y pwdin."}, {"text_idx": "#000064", "text": "Tagiau: banana, chia, iachus, iogwrt, mafon, pwdin, riwbob"}, {"text_idx": "#000065", "text": "Hwre! Mae\u2019n dymor riwbob a dwi\u2019n bwriadu gwneud y mwyaf o\u2019r ffrwyth /llysieuyn hyfryd yma."}, {"text_idx": "#000066", "text": "Gyda bwyd yn cael ei hedfan ar draws y byd, does yna ddim llawer o lysiau neu ffrwythau sy\u2019n wirioneddol dymhorol erbyn hyn. Os ydych wir eisiau, maen bosib cael mefus yn ganol gaeaf yn yr archfarchnad, er eu bod nhw fel arfer yn blasu o ddim. Ond am hanner y flwyddyn mae hi\u2019n amhosib cael gafael ar riwbob, felly\u2019r munud mae o\u2019n ymddangos yn yr ardd neu\u2019r siop dwi\u2019n gwneud yn siw\u0302r fy mod i\u2019n cael fy nigon. Peidiwch a\u0302 dweud wrth fy rhieni yng nghyfraith ond roeddwn i yn eu gardd yr wythnos diwethaf, tra\u2019r oedden nhw i ffwrdd ar eu gwyliau, yn dwyn eu riwbob."}, {"text_idx": "#000067", "text": "Wrth gwrs dyw o ddim yn ddigon i mi wneud crymbl neu darten riwbob, dwi wastad yn chwilio am rywbeth newydd i\u2019w wneud. Mae yna rysa\u0301it ar gyfer cacen gaws riwbob a sinsir yn Paned a Chacen, dwi hefyd wedi gwneud jam riwbob a sinsir, hufen ia crymbl riwbob a fodka riwbob. Ond eleni roeddwn i\u2019n awyddus i wneud cacen oedd yn cyfuno\u2019r ddau flas clasurol yna \u2013 riwbob a chwstard."}, {"text_idx": "#000068", "text": "Ar o\u0302l tipyn o arbrofi, a dwy gacen oedd yn llanast llwyr, fe lwyddais i greu dwy rysa\u0301it yr oeddwn i\u2019n hapus iawn a\u0302 nhw. Y gacen sbwng riwbob a chwstard yma a sgwariau crymbl riwbob a chwstard (rysa\u0301it i ddilyn)."}, {"text_idx": "#000069", "text": "Mae\u2019r gacen yma gam i fyny o sbwng Fictoria arferol, dwi wedi ychwanegu almonau ma\u0302l at y sbwng ac wedyn yn y canol mae yna eisin menyn cwstard a riwbob wedi\u2019i bobi. cacen berffaith ar gyfer te prynhawn ar ddiwrnod braf."}, {"text_idx": "#000070", "text": "2 lwy fwrdd o siwgr fanila"}, {"text_idx": "#000071", "text": "200g o fenyn heb halen"}, {"text_idx": "#000072", "text": "120g o fenyn heb halen"}, {"text_idx": "#000073", "text": "1 llwy fwrdd bowdr cwstard"}, {"text_idx": "#000074", "text": "200g o gwstard (unai un siop neis neu un cartref)"}, {"text_idx": "#000075", "text": "2 llwy de o fanila"}, {"text_idx": "#000076", "text": "Cynheswch y popty i 200\u00b0C / 180\u00b0C ffan / Nwy 6 a dechreuwch trwy goginio\u2019r riwbob. Torrwch y riwbob yn ddarnau o ryw fodfedd o hyd a\u2019u gosod mewn dysgl neu dun sy\u2019n addas i\u2019r popty. Ysgeintiwch y siwgr am eu pen a\u2019u rhoi yn y popty i goginio am 15 munud hyd nes eu bod yn feddal ond yn parhau i ddal eu sia\u0302p. Rhowch i un ochr i oeri."}, {"text_idx": "#000077", "text": "Trowch y popty lawr i 180\u00b0C / 160\u00b0C ffan / Nwy 4 ac irwch a leiniwch waelod dau dun crwn 20cm."}, {"text_idx": "#000078", "text": "Curwch y menyn a\u2019r siwgr gyda chwisg drydan am 5 munud."}, {"text_idx": "#000079", "text": "Ychwanegwch yr wyau, un ar y tro, gan gymysgu yn dda gyda\u2019r chwisg drydan rhwng pob un."}, {"text_idx": "#000080", "text": "Ychwanegwch y blawd a\u2019r almonau ma\u0302l a\u2019i gymysgu yn ofalus gyda llwy."}, {"text_idx": "#000081", "text": "Rhannwch y gymysgedd rhwng y ddau dun a\u2019u coginio am 20 munud, nes eu bod yn euraidd a\u2019r sbwng yn bownsio yn o\u0302l wrth ei gyffwrdd. Gadewch i oeri yn y tun am 5 munud cyn eu tynnu allan a\u2019u rhoi ar rwyll fetel i oeri yn llwyr."}, {"text_idx": "#000082", "text": "Tra bod y cacennau yn oeri gwnewch yr eisin drwy guro\u2019r menyn"}, {"text_idx": "#000083", "text": "Curwch y menyn am funud neu ddwy gyda chwisg drydan nes ei fod yn feddal, yna ychwanegwch y siwgr eisin a\u2019r powdr cwstard yn raddol gan barhau i gymysgu am 2-3 munud arall. Yna ychwanegwch y cwstard a\u2019r fanila \u2018i gymysgu yn dda am 2-3 munud arall nes ei fod yn drwchus."}, {"text_idx": "#000084", "text": "Pan fydd eich cacennau wedi oeri yn llwyr, gosodwch un ar bla\u0302t gweini, a thaenwch neu beipiwch (mae peipio yn gwneud iddo edrych yn lot fwy proffesiynol a deniadol, ond does dim rhaid) yr eisin am ei ben. Rhowch y riwbob am ben yr eisin wedyn, cyn gosod yr ail gacen am ei ben. Ysgeintiwch gydag ychydig o siwgr eisin."}, {"text_idx": "#000085", "text": "Tagiau: cacen, cwstard, pobi, riwbob, sbwng"}, {"text_idx": "#000086", "text": "Mae\u2019n rhaid cyfaddef, yn ddiweddar dwi wedi bod yn aelod ofnadwy o fy nghlwb pobi lleol, Band of Bakers. Dwi wedi bod yn hwyr iawn i\u2019r ddau ddiwethaf, yn cyrraedd jyst mewn pryd i rannu fy nghacennau fel roedd pawb arall yn gadael. Mae cywilydd arna i."}, {"text_idx": "#000087", "text": "Ond roeddwn i\u2019n digwydd bod i ffwrdd o\u2019r gwaith yr wythnos hon, oedd yn golygu diwrnod cyfan i baratoi ac am unwaith roeddwn i ar amser. Hwre!"}, {"text_idx": "#000088", "text": "Ond beth i\u2019w wneud? Y thema\u2019r mis hwn oedd \u2018Y Gwanwyn\u2019, ac i ddechrau roeddwn i\u2019n meddwl gwneud rhywbeth gyda riwbob, gan ei fod yn ffrwyth tymhorol iawn, ond roeddwn i\u2019n amau y byddai yna lawer o aelodau eraill wedi meddwl yr un peth. Ac roeddwn i\u2019n iawn roedd yna gacennau riwbob a sinsir, crymbl riwbob, meringue riwbob a llawer mwy."}, {"text_idx": "#000089", "text": "Felly yn hytrach, fe benderfynais i wneud y mwyaf o\u2019r holl amser oedd gen i baratoi drwy wneud hot cross buns. Dwi wedi bwyta digonedd ohonyn nhw dros yr wythnosau diwethaf, ond heb gael cyfle i wneud rhai fy hun eto, felly roedd hwn yn gyfle perffaith."}, {"text_idx": "#000090", "text": "Dwi wrth fy modd gyda bynsen groes feddal, sy\u2019n llawn sbeis a ffrwythau, yn enwedig wedi\u2019i dostio gyda llwyth o fenyn hallt am ei ben. Ac mae\u2019r rhai yma weid\u2019i gwneud gyda blawd spelt ac yn cynnwys darnau o afal er mwyn ychwnegu blas ychydig yn wahanol."}, {"text_idx": "#000091", "text": "Ond gyda digon o amser ar fy nwylo fe benderfynais wneud bynsen arall hefyd sef Semlor. Byns cardamom o Sweden, wedi\u2019i llenwi gyda phast almon a hufen. Dwi wedi blogio am y rhain o\u2019r blaen ac maer rysait yn llyfr Paned a Chacen hefyd, ac maen nhw\u2019n hyfryd. Dyma mae\u2019r Sgandinafiaid yn ei fwyta ar ddydd Mawrth Ynyd, ond doeddwn i heb fwyta na gwneud rhai eleni, tan rwan. Nawr dwi\u2019n siw\u0302r y byddai rhai Sgandinafiaid yn fy niawlio am wneud Semlor nawr, ond be di\u2019r ots, dwi\u2019n ddiogn hapus i fwyyta cacen neis unrhyw adeg o\u2019r flwyddyn."}, {"text_idx": "#000092", "text": "Dwi\u2019n falch o ddweud bod y ddau fath o fynsen blesio criw Band of Bakers, ac fe gefais innau lond bol o ddanteithion blasus gan fy nghyd bobwyr. Roedd yna gacen lemon a prosecco hyfryd gan Gemma, tarten bakwell riwbob bendigedig gan Aimee, (y ddau i\u2019w gweld isod) bisgedi lemon a siocled gwyn gan Chloe."}, {"text_idx": "#000093", "text": "Ac am unwaith roedd yna lwyth o ddanteithion sawrus hefyd fel y pastai tseiniaidd gogoneddus ymagyda phorc a garlleg gwyllt yn y canol. Roed dyna hefyd darten asbaragwsa rho\u0302l selsig pwdin gwaed a tsili blasus dros ben."}, {"text_idx": "#000094", "text": "Dwi\u2019n siw\u0302r eich bod chi\u2019n gweld pam fy mod i\u2019n licio\u2019r clwb yma gymaint."}, {"text_idx": "#000095", "text": "Tagiau: band of bakers, bynsen groes, clwb pobi, hot cross buns, semla, semlor"}, {"text_idx": "#000096", "text": "Y penwythnos yma fe fydda i\u2019n mynd no\u0302l i Gaerdydd i gymryd rhan yng Ngw\u0302yl Tafwyl."}, {"text_idx": "#000097", "text": "Mae Tafwyl yn w\u0302yl flynyddol sy\u2019n cael ei drefnu gan Fenter Caerdydd. Mae\u2019r prif ddigwyddiadau yng Nghastell Caerdydd, ar ddydd Sadwrn Mehefin 15fed, ond fe fydd digwyddiadau ar draws Caerdydd drwy gydol yr wythnos."}, {"text_idx": "#000098", "text": "Roedd gw\u0302yl y llynedd yn llwyddiant ysgubol, yn anffodus doeddwn i ddim yn gallu mynd, felly roeddwn i\u2019n falch iawn pan ges i wahoddiad i gymryd rhan eleni."}, {"text_idx": "#000099", "text": "Mae\u2019n edrych fel bod yna rywbeth i bawb yn Ffair Tafwyl dydd Sadwrn, gan gynnwys stondinau yn hyrwyddo cynnyrch Cymreig (o weld y rhestr fe fydd yn rhaid i mi gofio fy mhwrs!); gweithdai llenyddol, cerdd, celf, coginio a drama; a pherfformiadau byw gan ystod o artistiaid gan gynnwys un o fy hoff fandiau Cymraeg, Colorama."}, {"text_idx": "#000100", "text": "Mae nhw wedi gofyn i mi gynnal sesiwn yn y babell goginio (ble arall?) am 1 o\u2019r gloch. Sesiwn ar addurno cacennau bach fydd hi, felly os ydych chi eisiau gwybod y gyfrinach i eisin menyn ysgafn, neu\u2019n cael trafferth peipio yn berffaith dewch draw. Dwi\u2019n gobeithio dangos nifer o ffyrdd gwahanol o addurno a rhannu digon o tips ar sut i gael cacennau perffaith bob tro. Ac wrth gwrs ar o\u0302l addurno\u2019r cacennau fe fydd rhaid i rywun eu bwyta, felly fe fydd yna gegaid o gacen i\u2019r rhai sydd yn dod i wrando (dim fy mod i\u2019n eich llwgrwobrwyo gyda chacen!)."}, {"text_idx": "#000101", "text": "Dwi hefyd yn mynd i gael cyfle i lenwi fy mol, gan fy mod i\u2019n beirniadu Bake Off Tafwyl gyda Nerys Howell. Mae\u2019r gystadleuaeth ar agor i blant ac oedolion , gyda 3 chategori gwahanol i\u2019r gwahanol oedrannau. Mae\u2019n rhaid i blant dan 11, pobi ac addurno chwech fairycake, pobl ifanc dan 16 yn pobi ac addurno chwech cupcake, ac mae\u2019n rhaid i\u2019r oedolion bobi ac addurno cacen sbwng dwy haen neu fwy. Dwi\u2019n disgwyl y bydd yna wledd o gacennau, a gyda rhyw 45 o blant ac oedolion wedi cofrestru, dwi\u2019n amau na fyddai angen cinio wedyn!"}, {"text_idx": "#000102", "text": "Fe fydd Nerys a minnau yn cyhoeddi\u2019r canlyniadau am 12 yn y babell goginio, dwi\u2019n addo y byddai\u2019n fwy o Mary Berry na Paul Hollywood wrth feirniadu."}, {"text_idx": "#000103", "text": "Felly os ydych chi o gwmpas Caerdydd dydd Sadwrn, dewch draw i Ffair Tawfyl, mae yna lwyth o bethau yn mynd ymlaen a chofiwch bigo fewn i\u2019r babell goginio i ddweud helo."}, {"text_idx": "#000104", "text": "Tagiau: bake off, pobi, tafwyl"}, {"text_idx": "#000105", "text": "I lawer, dydd Mawrth Ynyd yw\u2019r un diwrnod y flwyddyn pan maen nhw\u2019n gwneud yr ymdrech i wneud crempogau. Ond dwi\u2019n hapus i fachu ar unrhyw gyfle i wneud crempogau, boed nhw\u2019n rai tenau fel sy\u2019n draddodiadol i ni heddiw, neu grempogau tew Americanaidd i frecwast gyda bacwn a sudd masarn, neu hyd yn oed y Kaiserschmarrn o Awstria, sy\u2019n gwneud pwdin neu hyd yn oed ginio barus."}, {"text_idx": "#000106", "text": "Ond ar ddydd Mawrth Ynyd, dim ond y crempogau mawr tenau sy\u2019n gwneud y tro, a dwi\u2019n reit draddodiadol ac yn hoffi eu llenwi gyda menyn, siwgr a lemon ( a rhaid cyfaddef dwi\u2019n ddigon hapus i ddefnyddio sudd lemon ffug ar y rhain, dyna da ni wastad wedi ei wneud ers yn blant). Yna byddaf eu rholio i fyny ac yn eu sglaffio yn sydyn, does dim angen cyllell a fforc. Ac os ydy un grempog yn unig yn eich digoni, yna rydych chi\u2019n well person na fi o lawer!"}, {"text_idx": "#000107", "text": "Mae\u2019n bosib prynu pob math o gymysgedd crempogau wedi\u2019i gwneud yn barod yn y siopau y dyddiau hyn, ond beth all fod yn haws na chymysgu ychydig o flawd gydag wyau a llaeth?"}, {"text_idx": "#000108", "text": "Y broblem pam da chi\u2019n eu coginio yw nad ydych chi byth yn cael nhw ar eu gorau, yn syth o\u2019r badell yn chwilboeth."}, {"text_idx": "#000109", "text": "Dyma chi\u2019r rysa\u0301it , ond sut \u2018da chi\u2019n licio eich rhai chi?"}, {"text_idx": "#000110", "text": "250ml llaeth (dwi\u2019n defnyddio llaeth sgim gan mai dyna sydd yn y ty\u0302, ond defnyddiwch chi beth bynnag da chi eisiau)"}, {"text_idx": "#000111", "text": "Hidlwch y blawd mewn i bowlen ac ychwanegwch yr halen"}, {"text_idx": "#000112", "text": "Cymysgwch y wyau mewn cwpan a gwnewch bant ynghanol y blawd a\u2019u tywallt i mewn."}, {"text_idx": "#000113", "text": "Yn raddol ychwanegwch y llaeth gan gymysgu gyda chwisg llaw."}, {"text_idx": "#000114", "text": "Cymysgwch yn araf o\u2019r canol gan gymysgu\u2019r blawd o\u2019r ochrau yn raddol. Fe fydd hynny sicrhau na fydd gennych chi unrhyw lympiau.\nAr o\u0302l ychwanegu\u2019r llaeth i gyd, gadewch y cytew yn yr oergell i orffwys am ryw hanner awr."}, {"text_idx": "#000115", "text": "Pan fyddwch chi\u2019n barod i goginio eich crempogau toddwch y menyn mewn padell ffrio, ac ychwanegwch ddau lond llwy fwrdd i\u2019r cytew, a\u2019i gymysgu yn dda."}, {"text_idx": "#000116", "text": "Tywalltwch y gweddill allan o\u2019r badell a\u2019i roi i un ochr. Defnyddiwch bapur gegin i gael gwared ag unrhyw ormodedd o fenyn yn y badell, da chi ddim eisiau boddi eich crempog mewn menyn. (Dwi\u2019n ffeindio drwy wneud hyn a drwy sicrhau bod y gwres yn ddigon uchel fe fydd hyd yn oed y grempog cyntaf yn berffaith)."}, {"text_idx": "#000117", "text": "Yna gyda\u2019r gwres i fyny yn uchel rhowch diogon o gytew yn eich padell i orchuddio\u2019r gwaelod, gan droi\u2019r badell o gwmpas i wneud yn siw\u0302r bod y cytew yn gorchuddio\u2019r badell yn hafal. Gofalwch i beidio a\u0302 rhoi gormod, fe ddylen nhw fod yn eithaf tenau."}, {"text_idx": "#000118", "text": "Ar o\u0302l rhyw funud neu ddau, fe ddylech chi weld swigod bach ar dop y grempog, trowch nhw drosodd a\u2019u coginio am funud neu ddau yn bellach."}, {"text_idx": "#000119", "text": "Bwytewch cyn gynted a\u0302 da chi\u2019n gallu."}, {"text_idx": "#000120", "text": "Ac am flwyddyn mae hi di bod."}, {"text_idx": "#000121", "text": "Dwi methu coelio mai blwyddyn yn o\u0302l y dechreuais i sgwennu\u2019r llyfr, ac erbyn hyn mae llwythi o bobl wedi ei dderbyn fel anrheg Nadolig ac wedi bod wrthi yn coginio fy ryseitiau i."}, {"text_idx": "#000122", "text": "Mae o wedi bod yn gre\u0302t gweld cymaint o bobl ar Twitter yn dweud eu bod nhw wedi derbyn y llyfr yn anrheg, a gwell fyth wedyn gweld lluniau o\u2019r cacennau da chi wedi bod yn eu coginio. Diolch i chi gyd am fod mor gefnogol."}, {"text_idx": "#000123", "text": "Felly 2013 beth sydd o fy mlaen?"}, {"text_idx": "#000124", "text": "Wel dwi\u2019n mynd i barhau i ganfod ryseitiau gwahanol, pobi pethau newydd a chario mlaen i sgwennu am yr hyn dwi\u2019n ei wneud."}, {"text_idx": "#000125", "text": "Jyst cyn y Nadolig fe wnes i Panettone am y tro cyntaf gan ddefnyddio rysait Paul Hollywood, a hyd yn oed os dwi\u2019n dweud fy hun roedd o\u2019n hyfryd, felly dwi\u2019n sicr yn mynd i arbrofi mwy gyda thoes melys tebyg ac mae\u2019n rhaid fi ganfod amser i wneud croissants a danish pastries fy hun."}, {"text_idx": "#000126", "text": "Ond wrth gwrs fyddai\u2019n dal i wneud yr hen ffefrynnau, ac mae\u2019n rhaid dweud dwi\u2019n ffeindio\u2019r llyfr yn ddefnyddiol iawn fy hun. Y paflofa yn y llyfr wnes i ar gyfer nos calan. Hen ffefryn wnaeth blesio pawb!"}, {"text_idx": "#000127", "text": "Dwi hefyd angen sgwennu am rai o\u2019r prydau hyfryd dwi wedi\u2019i bwyta yn ddiweddar gan gynnwys te prynhawn yn yr Athenaeum. Dwi\u2019n addo gwneud hynny yn fuan!"}, {"text_idx": "#000128", "text": "Gobeithio y bydd eich blwyddyn pobi chi\u2019n llwyddiannus."}, {"text_idx": "#000129", "text": "Tagiau: blwyddyn newydd dda, llyfr, paflofa, panettone"}, {"text_idx": "#000130", "text": "Fy enw i ydi Elliw Gwawr a dwi'n caru cacennau. Felly dyma gofnod o'r hyn dwi'n ei bobi a'i fwyta."}, {"text_idx": "#000133", "text": "Ymuno a\u0302 121 o ddilynwyr eraill\nOes gennych chi gyfrif yn barod? Mewngofnodwch nawr."}]